Selvfølgelig er det grufuldt, hvis Christian Eriksen river korsbåndet over, så han må holde sig fra fodboldbanen i et års tid. Og det vil være et stort tilbageslag. Men i det mindste vil han stadig få sin pæne løn i Tottenham og have et arbejde, når han er klar igen.

Hvis det samme uheld derimod sker for Nadia Nadim i Manchester City, risikerer hun at få en fyreseddel.

Så snart en læge vurderer, at hun skal tilbringe bare tre måneder eller mere på sidelinjen på grund af en skade, kan klubben opsige hende - med tre måneders varsel. Det fremgår af den kontrakt, som Manchester City sendte ind til Det Engelske Fodboldforbund (FA) på årets første dag i 2018, da stjernen på det danske kvindelandshold skiftede til storklubben. Og det gælder ikke bare Nadia Nadim.